ROZHODNUTIE RADY
z 5. októbra 2006
o pristúpení Spoločenstva k Haagskej konferencii medzinárodného súkromného práva
(2006/719/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 61 písm. c) v spojení s prvým pododsekom článku 300 ods. 2 a druhým pododsekom článku 300 ods. 3,
so zreteľom na návrh Komisie,
so zreteľom na súhlas Európskeho parlamentu (1),
keďže:
(1)
Cieľom Haagskej konferencie medzinárodného práva súkromného (HKMPS) je pracovať na progresívnej harmonizácii noriem medzinárodného práva súkromného. HKMPS prijala ku dnešnému dňu značný počet dohovorov v rôznych oblastiach medzinárodného práva súkromného.
(2)
Od nadobudnutia platnosti Amsterdamskej zmluvy má Spoločenstvo právomoc prijať opatrenia v oblasti justičnej spolupráce v občianskych veciach s cezhraničným dosahom v rozsahu nevyhnutnom pre riadne fungovanie vnútorného trhu. Spoločenstvo túto právomoc využilo na prijatie niekoľkých nástrojov, z ktorých mnohé upravujú oblasti čiastočne alebo úplne sa zhodujúce s oblasťami pôsobenia HKMPS.
(3)
Dôležité je, aby Spoločenstvo získalo postavenie zodpovedajúce jeho novej úlohe významného medzinárodného aktéra v oblasti civilnej justičnej spolupráce a aby dokázalo vykonávať svoje vonkajšie právomoci tak, že sa bude ako plnoprávny člen zúčastňovať na rokovaniach o dohovoroch HKMPS v oblastiach patriacich do jeho právomoci.
(4)
Rada rozhodnutím z 28. novembra 2002 poverila Komisiu rokovať o podmienkach a modalitách pristúpenia Spoločenstva k HKMPS.
(5)
Spoločenstvo požiadalo spoločným listom Komisie a predsedníctva z 19. decembra 2002 o členstvo v HKMPS a o otvorenie rokovaní.
(6)
Zvláštna komisia HKMPS pre všeobecné a politické záležitosti v apríli 2004 vyjadrila jednomyseľné stanovisko, podľa ktorého by sa Spoločenstvo v princípe malo stať členom HKMPS, a stanovila niektoré kritériá a postupy pre modality jeho členstva.
(7)
Diplomatická konferencia HKMPS v júni 2005 schválila konsenzom potrebné zmeny a doplnenia štatútu HKMPS (štatút) umožňujúce pristúpenie regionálnej organizácie ekonomickej integrácie a členovia HKMPS boli následne vyzvaní na hlasovanie o týchto zmenách a doplneniach, pokiaľ možno v lehote deviatich mesiacov.
(8)
Zmeny a doplnenia štatútu nadobudnú účinnosť tri mesiace po tom, ako generálny tajomník HKMPS informuje členov o dosiahnutí dvojtretinovej väčšiny potrebnej na zmenu a doplnenie štatútu. Mimoriadne zasadnutie Rady pre všeobecné otázky a zameranie krátko po nadobudnutí účinnosti týchto zmien a doplnení formálne rozhodne o pristúpení Spoločenstva k HKMPS.
(9)
Výsledok rokovaní o revízii štatútu je pri zohľadnení záujmov Spoločenstva uspokojivý.
(10)
Článok 2A revidovaného štatútu umožňuje Spoločenstvu ako regionálnej organizácii ekonomickej integrácie stať sa členom HKMPS.
(11)
Spoločenstvo by k HKMPS malo pristúpiť.
(12)
V súlade s článkom 3 Protokolu o postavení Spojeného kráľovstva a Írska, ktorý je prílohou Zmluvy o Európskej únii a Zmluvy o založení Európskeho spoločenstva, sa Spojené kráľovstvo a Írsko zúčastňujú na prijatí tohto rozhodnutia.
(13)
V súlade s článkami 1 a 2 Protokolu o postavení Dánska, ktorý je prílohu Zmluvy o Európskej únii a Zmluvy o založení Európskeho spoločenstva, sa Dánsko nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu,
ROZHODLA TAKTO:
Jediný článok
1. Spoločenstvo pristupuje k Haagskej konferencii medzinárodného práva súkromného (HKMPS) prostredníctvom vyhlásenia o prijatí štatútu HKMPS (štatút), ktoré je uvedené v prílohe I k tomuto rozhodnutiu, a to hneď ako HKMPS prijme formálne rozhodnutie o prijatí Spoločenstva za člena.
2. Spoločenstvo okrem toho uloží vyhlásenie o právomoci uvádzajúce otázky, v ktorých na neho jeho členské štáty preniesli právomoc, ako je uvedené v prílohe II k tomuto rozhodnutiu, a vyhlásenie o niektorých otázkach týkajúcich sa HKMPS, ktoré je uvedené v prílohe III k tomuto rozhodnutiu.
3. Týmto sa predseda Rady poveruje vykonať všetko potrebné na vykonanie odsekov 1 a 2.
4. Text štatútu je pripojený k tomuto rozhodnutiu ako príloha IV.
5. Na účely tohto rozhodnutia pojem „členský štát“ znamená členské štáty okrem Dánska.
V Luxemburgu 5. októbra 2006